CELEX: 62007CN0554
Language: el
Date: 2007-12-11 00:00:00
Title: Υπόθεση C-554/07: Προσφυγή της 11ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ιρλανδίας

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/36
            
         Προσφυγή της 11ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-554/07)
   (2008/C 51/59)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: R. Lyal, M. Alfonso )
   
      Καθής: Ιρλανδία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιρλανδία, μη μεταφέροντας ορθώς στο εσωτερικό δίκαιό της το άρθρο 13 της οδηγίας 2006/112 (περιλαμβανομένου του παραρτήματος I της οδηγίας) και εξαιρώντας, κατά συνέπεια, από την επιβολή φόρου όλες τις οικονομικές δραστηριότητες του Δημοσίου, των οργανισμών τοπικής αυτοδιοικήσεως και των λοιπών οργανισμών δημοσίου δικαίου, εκτός από ελάχιστες περιπτώσεις, παρέβη τις υποχρεώσεις που υπέχει από τα άρθρα 2, 9 και 13 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1)·
            
         
               —
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα
   Στην Ιρλανδία, το Δημόσιο και οι οργανισμοί τοπικής αυτοδιοικήσεως φορολογούνται μόνον εφόσον έχει εκδοθεί ειδική προς τούτο απόφαση του Υπουργού Οικονομικών. Κατά την Επιτροπή, η κατάσταση αυτή αντιβαίνει από πολλές απόψεις στο καθεστώς που προβλέπει το άρθρο 13 της οδηγίας ΦΠΑ. Πρώτον, δεν υφίσταται διάταξη περί φορολογήσεως των οργανισμών του Δημοσίου οσάκις αυτοί δεν ενεργούν ως φορείς δημόσιας εξουσίας. Δεύτερον, δεν υφίσταται γενική διάταξη περί φορολογήσεως των οργανισμών του Δημοσίου οσάκις αυτοί ενεργούν ως φορείς δημόσιας εξουσίας, πλην όμως ασκούν οικονομική δραστηριότητα της οποίας η μη φορολόγηση θα είχε ως συνέπεια τη σημαντική στρέβλωση των όρων του ανταγωνισμού. Η φορολόγηση των οργανισμών του Δημοσίου εναπόκειται πλήρως στη διακριτική ευχέρεια του Υπουργού Οικονομικών· οι σχετικές διατάξεις δεν προβλέπουν κριτήρια σχετικά με την υπουργική απόφαση. Τρίτον, δεν υφίσταται διάταξη περί φορολογήσεως των δραστηριοτήτων που παρατίθενται στο παράρτημα I της οδηγίας ΦΠΑ.
   
      (1)  ΕΕ L 347, σ. 1.